Nariadenie Komisie (ES) č. 1081/2001
z 1. júna 2001,
ktorým sa menia a dopĺňajú nariadenia (ES) č. 1476/95, (EHS) č. 1963/79 a (ES) č. 2768/98 a zrušuje sa nariadenie (EHS) č. 205/73 o oznámeniach týkajúcich sa olejov a tukov medzi členskými štátmi a Komisiou
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS z 22. septembra 1966 o zriadení spoločnej organizácie trhu s olejmi a tukmi [1], naposledy zmenené a doplnené nariadením (ES) č. 2826/2000 [2], a najmä na jeho článok 2 ods. 2, článok 12a a článok 20a ods. 7,
keďže:
(1) Až na niekoľko výnimiek nie sú ustanovenia nariadenia Komisie (EHS) č. 205/73 z 25. januára 1973 o oznámeniach týkajúcich sa olejov a tukov medzi členskými štátmi a Komisiou [3], naposledy zmeneného a doplneného nariadením (EHS) č. 1058/87 [4], naďalej uplatniteľné. Toto nariadenie by malo byť preto zrušené a ustanovenia článkov 4 a 5 o oznámeniach týkajúcich sa obchodných a produkčných náhrad by mali byť začlenené do nariadenia Komisie (ES) č. 1476/95 z 28. júna 1995, ktorým sa stanovujú zvláštne pravidlá pre režim dovozných licencií pre olivový olej [5], a nariadenia Komisie (EHS) č. 1963/79 zo 6. septembra 1979, ktorým sa stanovujú pravidlá pre produkčné náhrady pre olivový olej používaný pri výrobe niektorých konzervovaných potravín [6], naposledy zmeneného a doplneného nariadením (EHS) č. 1458/89 [7].
(2) Sledovanie trhových cien rôznych kategórií olivového oleja je nutné pre rozhodnutie, či použiť ustanovenia nariadenia Komisie (ES) č. 2768/98 z 21. decembra 1998 o režime podpôr súkromného skladovania olivového oleja [8].
(3) Opatrenia tohto nariadenia sú v súlade so stanoviskom Riadiaceho výboru pre oleje a tuky,
PRIJALA TOTO NARIADENIE:
Článok 1
1. V nariadení (ES) č. 1476/95 sa za článok 1 vkladá nový článok 1a, ktorý znie:
"Článok 1a
1. Členské štáty oznámia Komisii množstvá, pre ktoré udelili dovozné a vývozné licencie, s uvedením podrobných údajov o množstvách a v prípadoch uvedených v článku 2 ods. 1 o pôvode dovezených produktov:
a) najneskôr do 5. a 20. každého mesiaca za predchádzajúcich 14 dní pre produkty uvedené v článku 1 ods. 2 písm. c) nariadenia č. 136/66/EHS;
b) v priebehu prvého mesiaca nasledujúceho po skončení každého hospodárskeho roku pre produkty uvedené v článku 1 ods. 2 písm. d) a e) uvedeného nariadenia.
Pokiaľ podľa názoru niektorého členského štátu hrozí, že dovoz a vývoz množstva zahrnutého v žiadostiach o licenciu podaných v tom členskom štáte naruší trh, bezodkladne to oznámi Komisii a uvedeným spôsobom uvedie množstvo, na ktoré boli žiadosti o licencie podané, avšak neboli doteraz vydané či potvrdené, ako aj množstvá, na ktoré boli licencie v priebehu posledných 14 dní vydané.
2. Na účely tohto článku:
a) ,štrnásť dní, ktoré predchádzajú 5. dňu každého mesiaca‘ znamená obdobie od 16. dňa do konca mesiaca predchádzajúce uvedenému dátumu;
b) ,štrnásť dní, ktoré predchádzajú 20. dňu každého mesiaca‘ znamená obdobie od 1. do 15. dňa daného mesiaca."
2. V nariadení (EHS) č. 1963/79 sa za článok 2 vkladá nový článok 2a, ktorý znie:
"Článok 2a
So zreteľom na produkčnú náhradu uvedenú v článku 20a nariadenia č. 136/66/EHS členské štáty oznámia Komisii v priebehu prvého mesiaca každého hospodárskeho roku, aké množstvá olivového oleja podrobili kontrole v priebehu predchádzajúceho hospodárskeho roku."
3. V nariadení (ES) č. 2768/98 sa za článok 3 vkladá nový článok 3a, ktorý znie:
"Článok 3a
Členské štáty nahlásia Komisii raz za týždeň, najneskôr do stredy, priemerné ceny kategórií olivového oleja uvedených v prílohe nariadenia č. 136/66/EHS, ktoré zaznamenali na najdôležitejších reprezentatívnych trhoch na svojich územiach.
Hlásenie o cenách sa prípadne doplní o poznámky o objeme a reprezentatívnosti daných transakcií."
Článok 2
Nariadenie (EHS) č. 205/73 sa zrušuje.
Článok 3
Toto nariadenie nadobudne účinnosť siedmy deň po uverejnení v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 1. júna 2001